钦定古今图书集成/明伦汇编/官常典/第595卷 > 谢杰
## 钦定古今图书集成/明伦汇编/官常典/第595卷 > 谢杰

按《明外史》本传：“杰字汉甫，长乐人。万历二年进士。除
行人。偕光禄少卿萧崇业册封琉球，却其馈赆。既还
朝，其使入谢，仍以金馈。卒言于朝而返之。以奉使劳，
擢光禄丞，进少卿，署寺事。内庭有宣索，多执奏。历两
京太常少卿。故事，南京岁祀懿文太子凡九，率以祠
祭，署官奉祀。杰言祝版署御名，而遣贱者将事，于礼
为亵。请如哀冲、庄敬二太子例，遣列侯代。”帝是之，乃
用南京五府佥书官。累迁顺天府尹。二十一年，以右
副都御史巡抚南、赣。时属吏被荐者多贿谢。杰曰：“贿
而后荐，干戈之盗。荐而后贿，衣冠之盗。”人以为名言。
进南京刑部右侍郎。二十五年春，杰以帝荒于政事，
疏陈《十规》，言：“前此媚于两宫，色养维一。今则定省久
旷，庆贺亦疏。孝安太后发引，并不亲送。前此太庙时
飨，罔弗躬亲，今则每飨皆代。前此经筵临御，圣学日
勤。今则讲官徒设，讲席久虚。前此宵衣戒旦，披星视
朝。今则高拱深居，累年不出。前此旱魃为虐，步祷郊
坛。今则圜丘大报，久缺斋居；宸宫告灾，亦忘修省。前
此四方旱涝，多发帑金。今则采矿榷税，宇内骚然。前
此用财有节，府库充盈。今则岁进月输，度支告匮。而江右之磁，江南之纻，西蜀之扇，关中之绒，率取之逾
额。前此乐闻谠言，奖用直谏，今则封事甫陈，严纶随
降。但经废弃，永不赐环。前此抚恤宗室，恩义有加。今
则楚藩见诬，中珰旋出，以市井奸宄间骨肉懿亲。事
既乌有，刑犹缓加。前此官盛任使，下无旷官。今则大
僚屡虚，庶官不补，政事怠废，百职不熙。是陛下孝亲
尊祖，好学勤政，敬天爱民，节用听言，亲亲贤贤，皆不
克如初也。”不报。召为刑部左侍郎。三十年冬，擢户部
尚书，督仓场。时四方遇灾，率请改折。是岁，漕粟至者
视旧额仅三之一。杰大以为忧，请岁运必三百万以
上，方许议折，毋借口灾伤轻隳。祖制从之。明年，杰以
漕舟逾期不至，为斋沐虔祷。是冬，河冰不合，舟得毕
达，人以为异。又明年，暴疾卒官。初，杰父教谕廷衮家
居，老矣，族人假其名逋赋县令，赣人刘禹龙言于御
史，逮之，杰代讯几毙。后抚赣，未尝修衅，时服其量。